b'\n_START_ARTICLE_\nBoeing Condor\n_START_SECTION_\nHistoria\n_START_PARAGRAPH_\nCondorin kehitys k\xc3\xa4ynnistyi 1980-luvun alulla Yhdysvaltain puolustusministeri\xc3\xb6n erikoishankkeita rahoittavan DARPAn hankkeena. DARPA taki Boeingin kanssa 300 miljoonan dollarin sopimuksen korkealla operoivan pitk\xc3\xa4n kantaman HALE-tiedustelukoneen (engl. High Altitude Long Endurance) kehitt\xc3\xa4misest\xc3\xa4. Condor-projektin tavoitteena oli rakentaa kaksi koelentokonetta, joissa yhdistyisiv\xc3\xa4t aerodynamiikan, rakennusmateriaalien, voimalaitteiden ja et\xc3\xa4ohjauksen viimeisimm\xc3\xa4t kehitysaskeleet._NEWLINE_Condorin ensilento oli 9. lokakuuta 1988. Kone lensi Washingtonin Moses Lakessa kahdeksanlentoisen koelento-ohjelman, jonka aikana se ker\xc3\xa4si yli 300 lentotuntia. Kone teki vuonna 1989 virallisen m\xc3\xa4nt\xc3\xa4moottorik\xc3\xa4ytt\xc3\xb6isten lentokoneiden korkeusenn\xc3\xa4tyksen noustuaan 20\xc2\xa0430 metrin korkeuteen, mink\xc3\xa4 lis\xc3\xa4ksi se oli edellisvuonna tehnyt ep\xc3\xa4virallisen lentoaikaenn\xc3\xa4tyksen pysyen ilmassa yht\xc3\xa4jaksoisesti yli 50 tuntia. Enn\xc3\xa4tyslento j\xc3\xa4i kuitenkin ep\xc3\xa4viralliseksi, sill\xc3\xa4 National Aeronautic Association (NAA) ei valvonut sit\xc3\xa4. Ohjelma p\xc3\xa4\xc3\xa4ttyi 1990-luvulla 400 miljoonan dollarin kehityskustannusten j\xc3\xa4lkeen, ja kone lahjoitettiin Hiller Aviation Museumille Kalifornian San Carlosissa._NEWLINE_Koneen suunnitelleiden insin\xc3\xb6\xc3\xb6rien mukaan se ei saavuttanut t\xc3\xa4ytt\xc3\xa4 potentiaaliaan koelento-ohjelman aikana. Suunnittelijoiden mukaan kone olisi voinut lent\xc3\xa4\xc3\xa4 jopa 37\xc2\xa0000 kilometri\xc3\xa4, pysy\xc3\xa4 ilmassa yli viikon tai nousta jopa 22\xc2\xa0250 metrin lentokorkeuteen. Condor suunniteltiin alun perin sek\xc3\xa4 siviili- ett\xc3\xa4 sotilasmarkkinat silm\xc3\xa4ll\xc3\xa4 pit\xc3\xa4en. Asevoimat eiv\xc3\xa4t kiinnostuneet siit\xc3\xa4 hitaan lentonopeuden ja h\xc3\xa4iveominaisuuksien puutteen vuoksi, ja kone oli hintansa puolesta useimpien siviilitoimijoiden budjettien ulkopuolella.\n_START_SECTION_\nRakenne ja j\xc3\xa4rjestelm\xc3\xa4t\n_START_PARAGRAPH_\nBoeing Condor varustettiin purjekoneen siipi\xc3\xa4 muistuttavilla pitkill\xc3\xa4 laminaarivirtaussiivill\xc3\xa4, ja se saavutti purjekoneen aerodynaamista hy\xc3\xb6tysuhdetta l\xc3\xa4hestyv\xc3\xa4n 40:1 nostovoiman ja vastuksen suhteen (L/D-suhde). Sen komposiittirakenteinen runko oli poikkileikkaukseltaan noin 1,32\xc2\xa0\xc3\x97 0,86-metrinen ja tarjosi tilat koneen 815 kilogrammaa painaneelle sensorivarustukselle. Siivet olivat hyvin pitk\xc3\xa4t; siipien 61 metrin k\xc3\xa4rkiv\xc3\xa4li oli suurempi kuin Boeing 747 -matkustajakoneessa tai B-52 Stratofortress -pommikoneessa. Pitk\xc3\xa4t siivet taipuivat huomattavasti lennossa, k\xc3\xa4rjet nousivat joillakin lennoilla jopa 12 metri\xc3\xa4 siiven keskiosaan n\xc3\xa4hden. Kone pystyttiin purkamaan osiin suurella kuljetuskoneella, kuten Lockheed C-5A Galaxylla, siirt\xc3\xa4mist\xc3\xa4 varten._NEWLINE_Koneen lentopaino oli noin 9\xc2\xa0200 kilogrammaa, mist\xc3\xa4 noin 60 prosenttia muodosti siipiin asennettuihin tankkeihin varastoitu polttoaine. Condorissa k\xc3\xa4ytettiin hiilikuiturakennetta. Koneella oli suhteellisen pieni tutkapinta-ala ja infrapunaj\xc3\xa4lki, mutta t\xc3\xa4st\xc3\xa4 huolimatta se oli liian helposti havaittavissa sotilask\xc3\xa4yt\xc3\xb6n kannalta._NEWLINE_Condorin voimalaitteina oli kaksi kuusisylinterist\xc3\xa4 Continental TSOL-300-2 -bokserimoottoria. Voimalaitteet olivat kaksoisturboahdettuja ja nestej\xc3\xa4\xc3\xa4hdytteisi\xc3\xa4, ja ne py\xc3\xb6rittiv\xc3\xa4t kolmilapaisia komposiittipotkureita kaksinopeuksisen vaihteiston v\xc3\xa4lityksell\xc3\xa4. Kaksoisturboahdettujen voimalaiteiden avulla kone pystyi nousemaan 13 kilometrin lakikorkeuteen, mist\xc3\xa4 se saattoi voimansiirron vaihteen vaihdon j\xc3\xa4lkeen nousta edelleen liki 20 kilometriin. Siipiin tankattu polttoainekuorma rajoitti koneen lentonopeuden noin 260 kilometriin tunnissa. Matkalentokorkeudessa kone pystyi kuitenkin saavuttamaan noin 370\xc2\xa0km/h matkalentonopeuden._NEWLINE_Condorin lentomassan minimoimiseksi siihen asennettiin varsin pieni laskutelinevarustus. Lentoonl\xc3\xa4ht\xc3\xb6 tapahtui erityisen vaunun ja siivenk\xc3\xa4rkiin kiinnittyneiden py\xc3\xb6r\xc3\xa4telineiden avustuksella, jotka irtosivat koneesta lentoonl\xc3\xa4hd\xc3\xb6n yhteydess\xc3\xa4. Laskeutuminen tapahtui kaksirenkaisen nokkapy\xc3\xb6r\xc3\xa4n ja rungon alle asennetun suksen varassa. Kone toimi t\xc3\xa4ysin autonomisesti FORTRAN-ohjelmointikieleen perustuneen kaksoisvarmistetun lennonohjaimen ohjaamana. Condor oli ensimm\xc3\xa4isi\xc3\xa4 koneita, joihin voitiin esiohjelmoida lentosuunnitelma lentoonl\xc3\xa4hd\xc3\xb6st\xc3\xa4 laskuun. Lis\xc3\xa4ksi se oli varustettu satelliittilinkill\xc3\xa4, jonka v\xc3\xa4lityksell\xc3\xa4 suunnitelmaa oli mahdollista p\xc3\xa4ivitt\xc3\xa4\xc3\xa4 lennon aikana.'